ข่าวที่ 54 / วันที่ 14 มกราคม 2563

**กรมการขนส่งทางบก เตือน!!! เจ้าของรถ ตกแต่ง หรือแก้ไขดัดแปลงแผ่นป้ายทะเบียน ที่ไม่ใช่ป้ายทะเบียนรถที่ทางราชการออกให้ เช่น ทำด้วยกระดาษ เขียนด้วยลายมือ ทำป้ายทะเบียนรถขึ้นเองโดยตกแต่งลวดลายให้เป็นป้ายประมูลลายกราฟิก มีความผิดตามกฎหมาย**

**นายจิรุตม์ วิศาลจิตร อธิบดีกรมการขนส่งทางบก** เปิดเผยถึงกรณีที่เจ้าของรถบางรายใช้ป้ายทะเบียนรถที่ทำขึ้นเอง เช่น ทำด้วยกระดาษ หรือใช้การเขียนด้วยลายมือ โดยมีการแปลงตัวเลขอารบิกเป็นเลขไทย หรือใช้ตัวอักษรประจำหมวดเป็นคำที่มีความหมายไม่ดี รวมถึงกรณีที่เจ้าของรถยนต์นำวัสดุหรือแผ่นสติ๊กเกอร์ไปติดทับจนบดบังส่วนหนึ่งส่วนใดของแผ่นป้ายทะเบียน นำแผ่นป้ายทะเบียนรถไปตกแต่งลวดลายเลียนแบบป้ายทะเบียนรถแบบกราฟิกที่หรือการนำป้ายพลาสติกที่สกรีนลายกราฟิกไปใช้ครอบแผ่นป้ายทะเบียนรถจะทำให้มองเป็นป้ายประมูล **การกระทำดังกล่าวเป็นความผิด** **ตามพระราชบัญญัติรถยนต์ พ.ศ. 2522 มาตรา 11 ประกอบมาตรา 60** ฐานใช้แผ่นป้ายทะเบียนมีลักษณะไม่ถูกต้องตามที่กำหนดในกฎกระทรวงหรือนำวัสดุหรือสิ่งอื่นใดมาปิดบัง หรือติดไว้ในบริเวณใกล้เคียงกับแผ่นป้ายทะเบียนรถ **ปรับสูงสุดไม่เกิน 2,000 บาท** แต่หากตรวจสอบพบว่าเป็น**ป้ายทะเบียนปลอม หมายเลขทะเบียนไม่ตรงกับป้ายวงกลม ไม่ตรงกับสำเนารถ และรายละเอียดของตัวรถ** **มีความผิดตามประมวลกฎหมายอาญา มาตรา 265 ฐานปลอมเอกสารราชการ** ต้องระวางโทษจำคุกตั้งแต่หกเดือนถึงห้าปี และปรับตั้งแต่หนึ่งพันบาทถึงหนึ่งหมื่นบาท และอาจถูกยึดรถเพื่อส่งตรวจพิสูจน์หลักฐานหาที่มาของตัวรถด้วย ทั้งนี้หากแผ่นป้ายทะเบียนรถชำรุด หรือสูญหาย เจ้าของรถสามารถติดต่อขอรับแผ่นป้ายทะเบียนใหม่ทดแทนของเดิมให้ถูกต้องตามกฎหมาย โดยติดต่อที่สำนักงานขนส่งที่รถนั้นจดทะเบียน ซึ่งจะได้รับแผ่นป้ายทะเบียนรถใหม่ ภายใน 15 วัน

**อธิบดีกรมการขนส่งทางบก** เปิดเผยต่อไปว่า เพื่อให้ประชาชนได้หมายเลขทะเบียนรถที่ดีที่สุดสำหรับรถยนต์คันคู่ใจ **กรมการขนส่งทางบก ได้นำแผ่นป้ายทะเบียนรถเลขสวย** หมวดละ 301 หมายเลขออกประมูลเพื่อนำรายได้จากการประมูลทะเบียนรถเลขสวยทั้งหมดเข้ากองทุนเพื่อความปลอดภัยในการใช้รถใช้ถนน นำมาใช้รณรงค์ลดอุบัติเหตุทางถนน จัดกิจกรรมปลูกจิตสำนึกด้านการขับขี่ที่ปลอดภัย และช่วยเหลือผู้พิการที่ประสบภัยทางถนน ด้วยการสนับสนุนอุปกรณ์เพื่อการยังชีพแก่ผู้พิการ **ทั้งนี้ในส่วนของการจองหมายเลขทะเบียนรถเก๋ง/รถกระบะ 4 ประตู, รถตู้ และรถกระบะบรรทุก** **ของกรุงเทพมหานคร** ประชาชนสามารถจองหมายเลขทะเบียนรถ **ผ่านระบบอินเทอร์เน็ตที่เว็บไซต์ www.tabienrod.com โดยไม่มีค่าใช้จ่ายในการจองแต่อย่างใด** สำหรับขั้นตอนการจองกรณีรถใหม่ ต้องได้รับรถยนต์มาแล้วจึงจะจองเลขทะเบียนได้ ส่วนรถที่มีป้ายทะเบียนอยู่แล้วสามารถจองได้เลย โดยระบบจะเปิดบริการจองเลขเฉพาะวันจันทร์-ศุกร์ (ยกเว้นวันหยุดราชการ) ตั้งแต่ 10.00-16.00 น. ระบุข้อมูลชื่อ-นามสกุล เลขบัตรประจำตัวประชาชนหรือเลขทะเบียนการค้าของเจ้าของรถ เลขคัสซีรถ และเลขทะเบียนรถที่ต้องการ สอบถามเพิ่มเติมโทร. สายด่วนกรมการขนส่งทางบก 1584 หรือ Call Center กระทรวงคมนาคม 1356 **อธิบดีกรมการขนส่งทางบก** กล่าวในที่สุด

............................................................. อัชฌาพร / ข่าว / พิมพ์ ( 10 ม.ค.63)